CC 20220801
Јолды јазаары аҥылу шиҥжӱде тудулат - altaicholmon\nЈазашту иш ӧдӱп турган јерде болгон јуунда «Алтай» Упрдордыҥ јааны Ярослав Долинский, АР-дыҥ тергеелик ӧзӱм аайынча министри Константин Зорий турушкан.\nАртыбашка јетире јол былтыр федерал кеминде башкартуга берилген, оны јазаарына акча федерал бюджеттеҥ чыгарылган.\n«Бу јол јербойыныҥ эл-јонына јаан учурлу. Ол јолды јакалай јурттар, садтар, балдардыҥ амыраар лагери туруп јат. Оныҥ да учун јолдо јеткер болбозын јеткилдеерине јаан ајару эдилер. Туулу Алтайдыҥ јаражыла эҥ јарлу јерлериниҥ бирӱзин — Алтын-Кӧлди кӧрӧргӧ, бу јолло кажы ла јыл ондор муҥдар тоолу туристтер јорыктайт. Озолондыра темдектелгениле, јазалган ла јаҥыртылган узуны 24 километр јолды кӱскиде тузаланарына табыштырар керек» — деп, тергеениҥ башкараачызы айткан.\nЯрослав Долинский јазашту иштер канайда ӧдӱп турганы керегинде куучындаган. Быјыл Кызыл-Ӧзӧктӧҥ Карасук јуртка јетире јол (узуны 14 км) ло Карасуктыҥ боочызынаҥ ала Паспаул јуртка јетире јол (10 км ) јазалар. Бу јол беш јылдыҥ туркунына бӱткӱлинче јазалып калар. Оныҥ айтканыла, јазашту иштер ӧткӱрилген соҥында јойу улуска јолды јакалай тротуарлар болор, электројарыткыштар, чеден-барьерлер тургузылар, автобустардыҥ токтодулары јазалар.\nЈол чыҥдый болзын деп, соок регенерацияныҥ технологиязы тузаланылат, андый эп-аргала јазалган јол ас ла болзо 24 јылдыҥ туркунына алдырышпас — јаҥыс ла кажы ла беш јылдыҥ бажында јолдыҥ ӱсти јанында коруул јабынтызын јаҥыртып турар керек.\nЈазашту иштер ӧдӱп турган јерлерди шиҥдей кӧрӱп, Олег Хорохордин јол јазаачылар јурттардыҥ ады эки тилле — орус ла алтай тилдерле бичилер учурлузына ајару этсин деп айткан. Бу сурак ајаруда болор деп, Ярослав Долинский бӱдӱмјилеген.